– muuta I lisa eesmärgiga toimeaine kasutamist piirata või eemaldada see lisast, kui on olemas tõendid, et kõnealust toimeainet sisaldav biotsiid põhjustab riski [artikli 28 lõige 3];

Biotsiidi müügiloa saamiseks vajalikud nõuded ja kord on sätestatud peamiselt määruses (EL) nr 528/2012 (edaspidi „biotsiidimäärus“), mida on muudetud määrustega (EL) nr 736/2013, (EL) nr 837/2013 ja (EL) nr 334/2014. Käesoleva aruandega täidab komisjon talle biotsiidimääruse artikli 83 lõikes 2 pandud kohustust. Artikli 83 lõike 2 kohaselt peab komisjon esitama Euroopa Parlamendile ja nõukogule aruande talle biotsiidimäärusega delegeeritud volituste kasutamise kohta. Aruanne tuleb koostada hiljemalt üheksa kuud enne 17. juulit 2012 alanud viieaastase delegeerimistähtaja möödumist. Volituste delegeerimist pikendatakse automaatselt sama pikaks ajavahemikuks, välja arvatud juhul, kui Euroopa Parlament või nõukogu esitab selle suhtes vastuväite hiljemalt kolm kuud enne iga ajavahemiku lõppemist.

ELi biotsiidide õigusraamistiku eesmärk on tagada inimeste ja loomade tervise ning keskkonna kaitse kõrge tase, samuti parandada siseturu toimimist. Õigusraamistiku põhimõte on, et biotsiide saab turule lasta ainult siis, kui pädevad asutused annavad selleks müügiloa.

– kehtestada eeskirjad direktiivi 98/8/EÜ artikli 16 lõike 2 kohase tööprogrammi jaoks, mille eesmärk on kõikide olemasolevate toimeainete süstemaatiline läbivaatamine, ning pädevate asutuste ja programmis osalejate asjaomaste õiguste ja kohustuste kindlaksmääramiseks ja tööprogrammi kestuse pikendamise kohta kindlaksmääratud ajavahemiku võrra [artikli 89 lõige 1].

2. Delegeeritud volituste rakendamine

Aruandes käsitletava perioodi jooksul võttis komisjon vastu neli delegeeritud õigusakti, millega täiendati või muudeti teatavaid biotsiidimääruse mitteolemuslikke osi. Võeti vastu järgmised õigusaktid.

2.1. Komisjoni delegeeritud määrus (EL) nr 736/2013

Biotsiidimääruses on sätestatud, et tuleb jätkata direktiivi 98/8/EÜ artikli 16 lõike 2 kohaselt alustatud tööprogrammi, mille eesmärk on kõikide olemasolevate toimeainete süstemaatiline läbivaatamine. Biotsiidimääruse artikli 89 lõike 1 teises lõigus on sätestatud: „Sõltuvalt tööprogrammi edenemisest on komisjonil õigus võtta kooskõlas artikliga 83 vastu delegeeritud õigusakte tööprogrammi kestuse pikendamise kohta kindlaksmääratud ajavahemiku võrra.“

Algselt oli biotsiidimääruse artikli 89 lõike 1 esimeses lõigus ette nähtud, et tööprogramm peab olema ellu viidud 14. maiks 2014. Nagu on aga märgitud Euroopa Liidu toimimise lepingu artikli 294 lõike 6 kohases komisjoni teatises Euroopa Parlamendile nõukogu seisukoha kohta seoses Euroopa Parlamendi ja nõukogu biotsiidide turulelaskmise ja kasutamise määruse vastuvõtmisega, jõutakse kõigi olemasolevate biotsiidides kasutatavate toimeainete läbivaatamisega lõpule alles 31. detsembriks 2024.

Seetõttu muudeti biotsiidimääruse artikli 89 lõike 1 teise lõigu alusel määrusega (EL) nr 736/2013 biotsiidimääruse artikli 89 lõike 1 esimest lõiku, et pikendada tööprogrammi kestust 31. detsembrini 2024.

Institutsioonidevahelise kokkuleppe kohaselt tegutses eksperdirühmana pädevate asutuste esindajatest koosnev biotsiidide eksperdirühm (edaspidi „pädevate asutuste biotsiidide eksperdirühm“). Delegeeritud õigusakti eelnõu arutati koosolekutel, mis toimusid 19.–21. septembril 2012 ja 12.–14. detsembril 2012. Pädevate asutuste biotsiidide eksperdirühmaga konsulteeriti komisjoni delegeeritud määruse eelnõu teemal ning selle ajakohastatud versioon avaldati enne iga koosolekut. Komisjon võttis delegeeritud õigusakti vastu 17. mail 2013 ning teavitas sellest Euroopa Parlamenti ja nõukogu. Biotsiidimääruse artikli 83 lõikes 5 sätestatud kahe kuu jooksul ei esitanud kumbki institutsioon delegeeritud õigusaktile mingeid vastuväiteid. Komisjoni delegeeritud määrus (EL) nr 736/2013 avaldati Euroopa Liidu Teatajas 31. juulil 2013 ja jõustus 20. augustil 2013.

2.2. Komisjoni delegeeritud määrus (EL) nr 837/2013

See õigusakt võeti vastu biotsiidimääruse artikli 85 alusel, milles on sätestatud: „Käesoleva määruse sätete kohandamiseks teaduse ja tehnika arenguga on komisjonil õigus võtta kooskõlas artikliga 83 vastu delegeeritud õigusakte määruse II, III ja IV lisa kohandamiseks teaduse ja tehnika arenguga“.

Määrusega (EL) nr 837/2013 muudeti biotsiidimääruse III lisa, lisades biotsiidile loa taotlemisel nõutava teabe hulka tõendusmaterjali artikli 54 kohase tehnilise samaväärsuse kindlakstegemise kohta. Biotsiid võib saada loa ka siis, kui üks või enam selles sisalduvat toimeainet on toodetud muus kohas või muul viisil (sh muust lähteainest) kui biotsiidimääruse artikli 9 kohaseks heakskiitmiseks hinnatud aine puhul. Selle delegeeritud õigusakti eesmärk oli tagada, et sellisel juhul ei oleks biotsiidi toimeainel märgatavalt rohkem ohtlikke omadusi kui ainel, mida on heakskiitmiseks hinnatud.

Pädevate asutuste biotsiidide eksperdirühmaga konsulteeriti komisjoni delegeeritud määruse eelnõu teemal koosolekutel, mis toimusid 19.–21. septembril 2012 ja 12.–14. detsembril 2012. Delegeeritud õigusakti eelnõu ajakohastatud versioon avaldati enne iga koosolekut. Komisjon võttis delegeeritud õigusakti vastu 25. juunil 2013 ning teavitas sellest Euroopa Parlamenti ja nõukogu. Biotsiidimääruse artikli 83 lõikes 5 sätestatud kahe kuu jooksul ei esitanud kumbki institutsioon delegeeritud õigusaktile mingeid vastuväiteid. Komisjoni delegeeritud määrus (EL) nr 837/2013 avaldati Euroopa Liidu Teatajas 3. septembril 2013 ja jõustus 23. septembril 2013.

2.3. Komisjoni delegeeritud määrus (EL) nr 492/2014

Õigusakt võeti vastu biotsiidimääruse artikli 40 esimese lõigu alusel, milles on sätestatud: „Komisjonil on õigus võtta kooskõlas artikliga 83 vastu delegeeritud õigusakte, milles sätestatakse täiendavad eeskirjad vastastikusele tunnustamisele kuuluvate lubade uuendamiseks“. Komisjon võttis vastu määruse (EL) nr 492/2014 selleks, et kehtestada lisaeeskirjad vastastikusele tunnustamisele kuuluvate lubade uuendamiseks nii nendes liikmesriikides, kus anti välja esmakordne luba, kui ka liikmesriikides, kus luba anti välja kõnealuse esmakordse loa vastastikuse tunnustamise kaudu. Delegeeritud õigusaktis on sätestatud, et Euroopa Kemikaaliamet koostab lubade pikendamisega seotud üksikasjade kohta suunised.

Pädevate asutuste biotsiidide eksperdirühmaga konsulteeriti komisjoni delegeeritud määruse eelnõu teemal koosolekutel, mis toimusid 15.–17. mail 2013, 10.–12. juulil 2013 ja 25.–27. septembril 2013. Delegeeritud õigusakti eelnõu ajakohastatud versioon avaldati enne iga koosolekut. Komisjon võttis delegeeritud õigusakti vastu 7. märtsil 2014 ning teavitas sellest Euroopa Parlamenti ja nõukogu. Biotsiidimääruse artikli 83 lõikes 5 sätestatud kahe kuu jooksul ei esitanud kumbki institutsioon delegeeritud õigusaktile mingeid vastuväiteid. Komisjoni delegeeritud määrus (EL) nr 492/2014 avaldati Euroopa Liidu Teatajas 14. mail 2014 ja jõustus 3. juunil 2014.

2.4. Komisjoni delegeeritud määrus (EL) nr 1062/2014

Seoses direktiivi 98/8/EÜ artikli 16 lõike 2 kohaselt algatatud tööprogrammiga, mille eesmärk on kõigi olemasolevate toimeainete süstemaatiline läbivaatamine, on biotsiidimääruse artikli 89 lõike 1 esimeses lõigus antud komisjonile õigus „võtta kooskõlas artikliga 83 vastu delegeeritud õigusakte tööprogrammi elluviimiseks ning pädevate asutuste ja programmis osalejate õiguste ja kohustuste kindlaksmääramiseks“.

Selle sätte alusel võttis komisjon vastu määruse (EL) nr 1062/2014, täiendades biotsiidimäärust üksikasjalike eeskirjadega läbivaatamisprogrammi jätkamiseks (varem viidi programmi läbi direktiivi 98/8/EÜ alusel koostatud eeskirjade kohaselt). Kuna biotsiidimäärusega tunnistati direktiiv kehtetuks, oli vaja olemasolevaid üksikasjalikke eeskirju ajakohastada, kohandades neid biotsiidimääruse sätete alusel. Delegeeritud õigusaktis on määratletud pädevate asutuste ja tööprogrammis osalejate õigused ja kohustused. Peale selle on delegeeritud õigusaktis täpsustatud, millisel juhul võib potentsiaalne taotleja programmiga ühineda, olemasoleva osaleja välja vahetada või võtta üle programmi kaasatud ainega seotud toe.